THAI สนับสนุน AOT ร่วมทดสอบระบบให้บริการของอาคารผู้โดยสารภูเก็ต
THAI สนับสนุน AOT ร่วมทดสอบระบบให้บริการของอาคารผู้โดยสารหลังใหม่ ที่สนามบินภูเก็ต ก่อนเปิดใช้งาน 1 มิ.ย.นี้
12 ก.พ. 2559

นางอุษณีย์ แสงสิงแก้ว รองกรรมการผู้อำนวยการใหญ่หน่วยธุรกิจบริการการบิน บริษัท การบินไทย จำกัด (มหาชน) หรือ THAI เปิดเผยว่า การบินไทยร่วมสนับสนุนการทดสอบระบบการให้บริการผู้โดยสารขาเข้าของ บริษัท ท่าอากาศยานไทย จำกัด (มหาชน) หรือ AOT
โดยในวันที่ 14 ก.พ. 59 การบินไทยได้จัดให้เที่ยวบิน ทีจี 609 เส้นทางฮ่องกง – ภูเก็ต เมื่อเดินทางถึงท่าอากาศยานภูเก็ตจะเข้าร่วมกิจกรรมทดสอบระบบการให้บริการผู้โดยสารขาเข้าเป็นเที่ยวบินแรก (The First Technical Flight) ที่อาคารผู้โดยสารระหว่างประเทศหลังใหม่ของท่าอากาศยานภูเก็ต เพื่อตรวจสอบประสิทธิภาพการใช้งานระบบต่างๆ ภายในอาคาร ก่อนที่ ทอท. จะเปิดใช้อาคารดังกล่าวอย่างเป็นทางการ ในวันที่ 1 มิถุนายน 2559
ทั้งนี้หลังจากนั้นเที่ยวบินระหว่างประเทศของการบินไทยจะให้บริการผู้โดยสารที่อาคารผู้โดยสารระหว่างประเทศหลังใหม่และเที่ยวบินภายในประเทศของการบินไทยจะให้บริการผู้โดยสารที่อาคารผู้โดยสารหลังเดิม
โดยการบินไทยมีเที่ยวบินระหว่างประเทศเดินทางเข้า – ออกจังหวัดภูเก็ต 3 เส้นทาง ได้แก่
– เที่ยวบินทีจี 608 และ ทีจี 609 เส้นทางภูเก็ต – ฮ่องกง – ภูเก็ต ทำการบินสัปดาห์ละ 7 เที่ยวบิน
– เที่ยวบินทีจี 963 เส้นทางสตอกโฮล์ม – ภูเก็ต ทำการบินสัปดาห์ละ 2 เที่ยวบิน
– เที่ยวบินทีจี 953 เส้นทางโคเปนเฮเกน – ภูเก็ต ทำการบินสัปดาห์ละ 2 เที่ยวบิน       
สำหรับการเข้าร่วมทดสอบระบบการให้บริการผู้โดยสารขาเข้าที่อาคารผู้โดยสารระหว่างประเทศหลังใหม่นี้ จะเป็นการเตรียมความพร้อมด้านต่างๆในการให้บริการภาคพื้นอย่างมีประสิทธิภาพ และให้ผู้โดยสารมั่นใจว่าจะได้รับความรวดเร็วสะดวกสบายในการเดินทางมายังจังหวัดภูเก็ต
 